Skærmlilje – Havens yndefulde indslag

Giv krukkerne kant og ynde med skærmliljen, der byder på utrolig mange anvendelsesmuligheder

Slank og elegant
Skærmlilje eller Agapanthus er kendetegnet ved sine stedsegrønne, slanke, græslignende blade, som bølger ud over kanten på potten samt sine lange stilke med skærmlignende blomster i toppen. Blomsterne findes i blå og hvid og vil tage sig godt ud såvel alene som i selskab med andre sommerblomster.

Sol og varme i lange baner
Planten stammer oprindelig fra Afrika og er derfor en rigtig soldyrker. Den vil stortrives på en syd- eller vestvendt terrasse eller altan og tåler også udtørring. Du kan derfor roligt tage på ferie en uge eller endda to og stadig finde skærmliljen i fuldt flor, når du kommer hjem frisk og udhvilet – måske den endda har vokset sig højere og fyldigere i mellemtiden.
Til krukker og vaser
Ud over sin elegante fremtoning i havens krukker og bede, kan skærmliljen også bruges i buketter. Og den er utrolig holdbar begge steder.

Skærmliljen er flerårig, tåler dog ikke frost. Men hvis du opbevarer den på et beskyttet sted, kan du få glæde af din skærmlilje igen og igen.